钦定古今图书集成/方舆汇编/职方典/第1331卷 > 《新学宫记》余靖
## 钦定古今图书集成/方舆汇编/职方典/第1331卷 > 《新学宫记》余靖

夫教化之本，自学校始；学校之兴，自乡遂始。周人有
乡先生，遂大夫分掌其令，以谨其习，而荐其贤能焉。
乡校所建，则有《皮弁》之荐、《小雅》之歌，以享先贤先师，
古之道也。自秦人蚕食六国，废周之令，《诗》《书》之教轻
于虮虱。汉兴，杂霸，学者惟集于长安，郡县之学寖微
矣。唐室虽欲尊儒，而不得其本，春秋祭菜，专为孔子
祠堂。已事而逡，郁生荆棘，因循其弊，以至于今。矧！今
之县令，惟以断笞杖、督赋税为称职耳，其能劝学以
警俗者几何哉？吾友谭君讳昉，初命为丰令，民安农
亩，吏守曹事，阖境恬然，夜亡犬声。下车期年，政已成
矣。乃曰：“习俎豆所以敦风俗，兴学校所以励良善，严

也。子男之制，其可忽哉？旧有庙学处，治之西偏，编竹
覆葵以为其宫，隙风霾雨以昏其像。岁二月上丁，率
诸生祗其常事，跼踬庭下，退与诸生谋建新庙而崇
学馆。诸生闻之，愿倾私储以赞其成。遂状其事，得请
于州，徙建于邑治之东南隅，伐山敛材，易葵以瓦，冕
服玉璜，仪容大备。先师南向，贤哲从祀，丹朱其器，以
荐乎牢醴垩曰其堂，以业其讲诵。工既毕，遗书请词
以识之。“夫素王之道，犹天地之大，日月之明，江海之
浸，阴阳之变，日用于百姓而不知其仁，泽及于万世
而不为其私，口诵目訾而不加损益，所以尊而奉之
者，教之所存焉耳。今海壖远国，王化广被，天子之道，
同其污隆，兴葺黉舍，希风邹鲁”，此亦政之所存焉耳。
乃书之以示于后。康定二年六月日记。